Ir-Regolament tal-Kummissjoni (KE) Nru 229/2004
ta' l-10 Frar 2004
li jidderoga mir-Regolament (KE) Nru 565/2002 dwar id-dati sa meta għandhom jidħlu l-applikazzjonijiet għall-liċenzji għall-importazzjoni tat-tewm għall-ewwel kwart tas-sena tal-perjodu mill-2004 sal-2005
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta' Ottubru 1996 dwar l-organizzazzjoni komuni tas-suq tal-frott u l-ħaxix ta' l-ikel [1], u b'mod partikolari l-Artikolu 31(2) tagħha,
Billi:
(1) L-importaturi mir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja (minn hawn 'il quddiem imsejħa "L-Istati Membri l-Ġodda") għandhom jibbenefikaw mid-disposizzjonijiet li jinstabu fir-Regolament tal-Kommissjoni (KE) Nru 565/2002 tat-2 ta' April 2002 li jistabbilixxi l-metodu tal-immaniġġjar tal-kwoti tat-tariffi u li jintroduċu sistema ta' ċertificati tal-oriġini għat-tewm importat minn pajjiżi terzi [2].
(2) Sabiex jassiguraw l-użu korrett tal-kwoti u jħallu l-importaturi tradizzjonali mill-Istati Membri l-ġodda li jkunu f'posizzjoni li japplikaw għall-kwantitajiet suffiċjenti matul l-ewwel kwart tal-perjodu tal-importazzjoni mill-2004 sal-2005, għandhom ikunu stipulati d-dati sa meta għandhom jidħlu l-applikazzjonijiet.
(3) Il-miżuri previsti f'dan ir-Regolament jaqblu mal-opinjoni tal-Kumitat tal-Ġestjoni għall-Frott u Ħaxix Ipproċessati,
ADOTTAT DAN IR-REGOLAMENT:
Artikolu 1
B'deroga mill-Artikolu 5(2) tar-Regolament (KE) Nru 565/2002, l-importaturi għandhom jissottomettu l-applikazzjonijiet tagħhom għall-licenżi tal-importazzjoni għall-ewwel kwart ta' kull sena tal-perjodu tal-importazzjoni mill-2004 sal-2005 lill-awtoritajiet kompetenti nazzjonali mit-3 ta' Mejju 2004 sa l-aħħar gimgħa ta' Awwissu 2004, inklużi dawn iż-żewġ dati
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta' Frar 2004.